C 455/5

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām (2021/C 455/05)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“ZAGORSKI ŠTRUKLI” / “ZAGORSKI ŠTRUKLJI”

ES Nr.: PGI-HR-02623 – 2020. gada 23. jūlijā.

ACVN ( ) AĢIN (X)

1. Nosaukums vai nosaukumi [ACVN vai AĢIN]

“Zagorski štrukli” / “Zagorski štruklji”

2. Dalībvalsts vai trešā valsts

Horvātijas Republika

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Zagorski štrukli” / “Zagorski štruklji” apzīmētais produkts ir maizes izstrādājumi, kas izgatavoti no šādām sastāvdaļām: 550. tipa smalkie kviešu milti, govs piena svaigsiers, skābais krējums, olas, eļļa, ūdens un sāls. Eļļas vietā var izmantot sviestu vai cūku taukus. No miltiem, eļļas, sāls un ūdens pagatavo viendabīgu mīklu, ko izveltnē un ar rokām izstiepj, lai tā kļūtu ļoti plāna. Mīklu pilda ar govs piena svaigsiera, skābā krējuma, olu un sāls maisījumu. Sapildīto mīklu satin veltnī un sagriež nelielos taisnstūrveida gabalos, pēc iespējas ciešāk aizspiežot galus, lai neizplūstu pildījums. Šim negatavajam produktam “Zagorski štrukli” / “Zagorski štruklji” jābūt spilvena formā un jāatbilst noteiktajiem izmēriem. To laiž tirgū svaigā vai saldētā veidā.

Svaiga un saldēta produkta “Zagorski štrukli” / “Zagorski štruklji” kvalitātes kritēriji ir šādi:

Forma spilvena Izmēri garums: 8–11 cm augstums: 2–5 cm platums: 4–6 cm Svars 70 –130 g Svaiga produkta konsistence Saldēta produkta konsistence taustot — mīksta cieta Krāsa bālgani dzeltena (tipiska kviešu mīkla)

Zupas gatavošanai paredzēta svaiga un saldēta produkta “Zagorski štrukli” / “Zagorski štruklji” kvalitātes kritēriji ir šādi:

Forma spilvena Izmēri garums: 5–7 cm augstums: 1,5–3 cm platums: 3–6 cm Svars 50–100 g Svaiga produkta konsistence Saldēta produkta konsistence taustot — mīksta cieta Krāsa bālgani dzeltena (tipiska kviešu mīkla)

Svaigu vai saldētu produktu “Zagorski štrukli” / “Zagorski štruklji” var pagatavot, vārot, cepot vai au gratin, un to var pasniegt arī zupā. To pasniedz kā priekšēdienu, desertu vai kā nelielu atsevišķu ēdienu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Produkta “Zagorski štrukli” / “Zagorski štruklji” ražošanā izmantotās izejvielas ir šādas: 550. tipa smalkie kviešu milti, olas, govs piena svaigsiers, skābais krējums, eļļa (augu vai saulespuķu) vai sviests, vai cūku tauki, sāls un ūdens. Govs piena svaigsieram un skābajam krējumam jābūt ražotam 4. punktā minētajā ģeogrāfiskajā apgabalā.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visam produkta “Zagorski štrukli” / “Zagorski štruklji” ražošanas procesam, sākot no mīklas pagatavošanas un beidzot ar produkta pildīšanu un formas izveidošanu, jānotiek 4. punktā minētajā ģeogrāfiskajā apgabalā. Ražojot saldētu produktu “Zagorski štrukli” / “Zagorski štruklji”, arī sasaldēšanas procesam jānotiek 4. punktā minētajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai saglabātu produkta kvalitāti, tas jāiepako noteiktajā ģeogrāfiskajā apgabalā.

Pēc produkta “Zagorski štrukli” / “Zagorski štruklji” pagatavošanas to iepako atbilstīgā iepakojumā un glabā atdzesētā vidē, lai novērstu produkta kvalitātes pasliktināšanos, ko izraisa ārēji faktori (pārvietošana transportēšanas laikā, temperatūra, gaiss, mikroorganismi).

Attiecībā uz saldētu produktu “Zagorski štrukli” / “Zagorski štruklji” — pēc ražošanas un atbilstīgas iepakošanas produktu ražotnē sasaldē, lai izvairītos no liekas tā pārvietošanas un samazinātu aukstuma ķēdes pārtraukumu risku un mikrobioloģiskā piesārņojuma apdraudējumu.

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Produkta “Zagorski štrukli” / “Zagorski štruklji” ražošanas ģeogrāfiskais apgabals ir Horvātijas Zagorjes (Hrvatsko Zagorje) apgabals, t. i., visa Krapinas-Zagorjes (Krapina-Zagorje) županijas teritorija, visa Varaždinas (Varaždin) županijas teritorija un tās Zagrebas (Zagreb) županijas daļas, kuras robežojas ar Krapinas-Zagorjes un Varaždinas županiju, proti, šādas pašvaldību teritorijas: Brdovec, Marija Gorica, Pušća, Dubravica, Luka, Jakovlje, Bistra un Bedenica.

5. Saikne ar ģeogrāfisko apgabalu

Starp produktu “Zagorski štrukli” / “Zagorski štruklji” un noteikto ģeogrāfisko apgabalu pastāvošās cēloniskās saiknes pamatā ir šā produkta reputācija, kas saistīta ar Horvātijas Zagorjes apgabalu. Saiknes pamatā ir arī produkta “Zagorski štrukli” / “Zagorski štruklji” īpašā, tradicionālā pagatavošanas un ražošanas metode un tradicionālā recepte, kas raksturīga šim ģeogrāfiskajam apgabalam un ir saglabājusies līdz mūsdienām.

Produktu “Zagorski štrukli” / “Zagorski štruklji” ražo pēc senas un pārbaudītas receptes, izmantojot īpašu metodi un tradicionālas sastāvdaļas. Tā pagatavošanas īpatnības ir veids, kādā tiek gatavota mīkla, ko izstiepj ar rokām un piepilda ar pildījumu, un gatavā produkta “Zagorski štrukli” / “Zagorski štruklji” forma. Mīklas izstiepšanai ar rokām vajadzīgas īpašas prasmes un pieredze, jo ir svarīgi, lai mīkla tiktu izstiepta iespējami plāna un vienmērīga un šajā procesā nesaplīstu. Tai jābūt ļoti plānai un caurspīdīgai. Šādas strūdeles tipa mīklas ir raksturīgas Horvātijas tradicionālajai virtuvei un vēl jo vairāk Horvātijas Zagorjei, kur šīs prasmes ir nodotas no paaudzes paaudzē.

Horvātijas Zagorjes vēstures un kultūras dēļ tā ir pievilcīgs tūrisma galamērķis kontinentālajā Horvātijā; apmeklētājus piesaista arī Zagorjes gastronomija, kuras pamatā ir tradicionālie vietējie produkti. “Zagorski puran” (Zagorjes tītars), ko pasniedz kopā ar “Zagorski mlinci” (Zagorjes kaltētie plāceņi), un “Zagorski štrukli” / “Zagorski štruklji” ir Horvātijas Zagorjes nozīmīgākie, tradicionālie lauksaimniecības un pārtikas produkti; tie ir pazīstami visā Horvātijā un ārpus tās un ir sinonīmi Zagorjes virtuvei. To apliecina daudzas tūristiem paredzētas brošūras par Horvātijas Zagorji, kurās parasti ir minēts produkts “Zagorski štrukli” / “Zagorski štruklji”. Šo produktu var atrast arī gandrīz visās dažādu ēstuvju un tūrisma iestāžu ēdienkartēs. (“Okusi Zagorja” (“Zagorjes garšas”), Krapinas-Zagorjes županijas Tūrisma padome, Zagreba, 2017).

Rakstā “Ēdiens nemateriālās kultūras kontekstā” (M. Belaj et al, Etnoloģijas un folkloras pētniecības institūts, Zagreba) ir aprakstīti dienas laikā ēstie ēdieni Medžimurjes (Međimurje), Podravinas (Podravina) un Horvātijas Zagorjes apgabalā un konkrēti uzskaitīti “(..) daži Horvātijas Zagorjei raksturīgie ēdieni: veltnētu klimpu zupa, štrukle (veltnētas klimpas), bučnica (veltnēti mīklas izstrādājumi, kas pildīti ar sieru un rīvētu ķirbi), tītars ar mlinci (plāns izkaltēts plācenis) un orehnjača (salds valriekstu veltnītis).”

Saikni starp produktu “Zagorski štrukli” / “Zagorski štruklji” un Horvātijas Zagorji apstiprina fakts, ka tas ir iekļauts Miroslav Krleža Leksikogrāfijas institūta 2017. gadā publicētajā “Hrvatsko Zagorje Encyclopaedia”.

Kulinārijas pasākums “Chtef — Zagorski chef” ir ēdienu gatavošanas konkurss, kurā dalībnieki izmanto Horvātijas Zagorjē tradicionālas sastāvdaļas, lai pagatavotu inovatīvus un radošus ēdienus. Kā saka Krapinas-Zagorjes županijā, šis konkurss, kas ir rīkots vairākus gadus pēc kārtas, apvieno labāko no Horvātijas Zagorjes virtuves. Gan apmeklētāji, gan citi cilvēki šeit cita starpā var baudīt produktu “Zagorski štrukli” / “Zagorski štruklji”.

“Štruklijada” jeb “veltnēto klimpu festivāls” ir īpašs pasākums, kas veltīts produktam “Zagorski štrukli” / “Zagorski štruklji” un katru gadu notiek citā Horvātijas Zagorjes pilsētā. Tā “(..) pamatmērķis ir popularizēt un aizsargāt “Zagorski štrukli”, kas ir atšķirīgā Zagorjes “zīmola” iezīme”. Papildus tam mērķis ir aizsargāt šā produkta kā oriģināla pārtikas produkta ilgtermiņa reputāciju un receptes savdabīgumu. Šā pasākuma ietvaros notiek izstāde un konkurss, kurā labākie Zagorjes ēdinātāji sacenšas par titulu “Labākais “štrukli” Zagorjē”. (INFO 2017. Krapinas-Zagorjes županija, Krapinas-Zagorjes županijas Tūrisma padome, Zagreba, 2016). (Krapinske Toplice Štruklijada, 2016) (“Pamēģini un izbaudi”, Krapinas-Zagorjes županijas Tūrisma padome, 2015, un “Zagorjes tradicionālais ēdiens: debesis uz šķīvja”).

Papildus tradicionālajam pasākumam “Štruklijada” Krapinas-Zagorjes županija un tās Tūrisma padome 11 gadus pēc kārtas ir organizējušas pasākumu “Babičini kolači” (“Vecmāmiņas kūkas”). Tajā sacenšas sievietes, kas gatavo kūkas pēc tradicionālām receptēm. Katru gadu šajā pasākumā svarīga loma ir produkta “Zagorski štrukli” / “Zagorski štruklji” gatavošanai. Visas receptes un pagatavošanas metodes var atrast pasākuma “Babičini kolači” brošūrās (“Babičini kolači”, Krapinas-Zagorjes županija, Krapina, 2016).

Produkta “Zagorski štrukli” / “Zagorski štruklji” reputācija vēl vairāk nostiprinājās 2012. gadā, kad Krapinas-Zagorjes županija to iekļāva Horvātijas Zagorjes vietējo lauksaimniecības un meža pārtikas produktu, kā arī virtuves tradicionālo ēdienu sarakstā. Turklāt Horvātijas Kultūras ministrija “tradicionālā “mājās gatavotā “Zagorski štrukli” gatavošanu” ir iekļāvusi Aizsargājamā nemateriālā kultūras mantojuma sarakstā.

Produkts “Zagorski štrukli” / “Zagorski štruklji” ar šo nosaukumu ir sastopams tirgū un atrodams gandrīz visos restorānos Horvātijas Zagorjē un plašākā apgabalā (restorāna “Kod Starog” Kumrovecā skrejlapa; restorāna “Vuglec Breg” Krapinā skrejlapa). Ikgadējais pasākums “Štruklijada”, kurš katru gadu notiek citā Horvātijas Zagorjes pilsētā un kurā piedalās daudzi ēdināšanas uzņēmumi, ir apliecinājums ilglaicīgajai nosaukuma “Zagorski štrukli” / “Zagorski štruklji” izmantošanai (skrejlapa ar ielūgumu uz pasākumu “Štruklijada”). Skrejlapā “Debesis uz galda”, kurā reklamēti atsevišķi Horvātijas Zagorjes restorāni un viesnīcas, papildus pamatinformācijai par to telpām ir sniegts īss apraksts par to piedāvātajiem tradicionālajiem ēdieniem un jo īpaši norādīts, ka “(..) nedrīkst nenobaudīt īstus, mājās gatavotus “Zagorski štrukli” ar govs piena svaigsieru (..)”.

Daudzās pavārgrāmatās un dažādās tīmekļa vietnēs ir atrodamas receptes “Zagorski štrukli” jeb “Zagorski štruklji” pagatavošanai, kas parāda, cik šie nosaukumi ir atpazīstami, atzīti un plaši lietoti.

Produkta “Zagorski štrukli” / “Zagorski štruklji” reputāciju un saikni ar Horvātijas Zagorji vislabāk ilustrē 2018. gada aptaujas rezultāti; aptaujā piedalījās 1 000 respondentu Horvātijā. Aptaujā konstatēts, ka 90 % respondentu “štrukli” saistās ar Horvātijas Zagorji, savukārt 91 % ir pārliecināts, ka “Zagorski štrukli” / “Zagorski štruklji” ir Horvātijas Zagorjes izcelsmes pārtikas produkts. Turklāt 95 % respondentu uzskata, ka “Zagorski štrukli” / “Zagorski štruklji” būtu jāpiemin reklāmas materiālos, kulinārijas publikācijās un monogrāfijās saistībā ar Horvātijas Zagorji. Vairums respondentu (91 %) uzskata, ka produktam “Zagorski štrukli” / “Zagorski štruklji” Horvātijā ir reputācija.

Atsauce uz specifikācijas publikāciju

(šīs regulas 6. panta 1. punkta otrā daļa)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija%20proizvoda%20Zagorski%20strukli.pdf

(1) OV L 343, 14.12.2012., 1. lpp.